
Plecarea domnului Profesor 
Francisc László a lăsat un gol în 
muzicologia românească. Nu doar un 
gol în ştiinţa despre muzică și 
istoriografia muzicală, ci şi un gol al 
atașamentului spiritual pe care 
discipolii, prietenii şi, în fine, „colegii 
săi de breaslă” (cum îi plăcea să ne 
numească pe toți) îl resimt când se 
apropie de anumite teme, fără a mai 
beneficia de atât de utila direcţie 
indicată de această personalitate a 
muzicologiei românești. La zece ani de 
la trecerea în neființă a celui mai 
competent istoriograf muzical al 
Transilvaniei, a aceluia care, împotriva 
curentului, a fondat prima Societate 
Mozart din blocul estic european în 
România, a celui care s-a luptat cu 
armele diplomaţiei şi bunei-cuviinţe 
pentru un dialog cultural în spirit 


Şcoala muzicologică 


Francisc László 


Lecţii perene şi mărturii 


Editura Muzicală 


european, inițiativa cerc. şt. gr. I dr. Elena-Maria Șorban a depășit limitele trasate de 


la bun început — confirmarea existenței unei „școli de muzicologie Francisc László”. 


Cartea Școala muzicologică Francisc László. Lecţii perene și mărturii, apărută la Editura 


Muzicală din Bucureşti (2020), nu doar că ne oferă citirii „un mozaic de oglinzi, în 


care fiecare element reflectă un portret al Profesorului”, ci ne dezvăluie și ceea ce a 


văzut domnul Profesor însuși mai bun în fiecare dintre discipolii săi, devenirea 


acestora în ultimii zece ani, zborul lor încrezător şi prolific. 


Volumul debutează cu onesta și călduroasa expunere a ideii ce a stat la baza 


conceperii cărții, în care editoarea a lansat același set de întrebări stimulative, legate 

de: raportul dintre latura profesională și cea umană, alegerea temelor de cercetare, 
sprijinul acordat tinerilor interpreţi sau muzicologi, dezvoltarea profesională 
ulterioară a discipolilor. Ţinând cont că textele au fost introduse în volum în limbile 
originale (română, maghiară, germană și engleză), este de un real ajutor că scrierile 
sunt precedate de rezumate în limba română, înlesnindu-se astfel accesul la 
conţinutul expunerilor. Scrierile celor care au contribuit la omagierea profesorului, 
muzicologului, omului de cultură Francisc László sunt precedate în mod unitar de 
două texte publicate în timpul vieţii de cel comemorat, care prezintă mărturia sa de 
credință despre muzicologia românească; observăm în aceste expuneri o critică 
severă, pe care doar un părinte iubitor ar putea-o aduce, dar și sfaturi concrete 
adresate tinerei generaţii. Numărul ridicat de contribuţii la comemorarea 
muzicologică (44 de articole și un omagiu muzical scris de compozitorul György 
Kurtág) nu ne-ar permite în acest spaţiu restrâns să descriem fiecare dintre textele 
expuse. În loc să aliniem ideile în ordinea apariţiei lor în carte (ordinea cronologică 
a întâlnirilor sau colaborărilor providenţiale cu Profesorul Francisc László), 
preferăm să subliniem acele „fire roşii” care străbat textele publicate, pe de o parte 
pentru a evita reluările și, pe de altă parte, pentru a oferi o imagine de sinteză, 
obținută în urma lecturării volumului. 

Francisc László pare să fi urmat sfatul marilor înţelepţi, întemeietori de 
şcoală, prin care „şcoala cea bună este aceea în care și școlarul îl învaţă pe profesor” 
(N. Iorga) — remarcăm că în aceste texte, alături de numele său stă cel mai adesea 
apelativul „Profesorul” (cu majusculă), fiindcă majoritatea au găsit în căminul său 
de pe strada Voltaire nu doar răspunsuri documentate, pertinente, diriguitoare, ci şi 
căldura omului din spatele specialistului. Sugestiile Profesorului ne surprind prin 
cutezanţa lor, de a-i pune pe tineri să se instruiască și să îndrăznească să acţioneze 
precum un profesionist: încă elev la Şcoala de Muzică din Cluj, Dan Vlăduţiu — 
astăzi, prof. univ. em. la Universitatea de Medicină și Farmacie „Iuliu Haţieganu” 
din Cluj — fusese îndemnat să scrie critică muzicală la concertele frecventate; 
Gabriella Kulcsár — astăzi, muzicolog, critic muzical, profesoară de pian şi de muzică 
- a fost pusă în fața faptului de a-l acompania la pian, la prima vista, pe însuși 
profesorul de muzică de cameră, care cânta la flaut; celebrul „Cerc Mozart” a sporit 
interesul tinerilor, nu doar pentru creația mozartiană, ci și pentru responsabilitatea 
şi exigenţa de sine, dobândite prin asumarea jurizării. Erau provocări stimulatoare, 
care umbresc şi cele mai noi metode pedagogice, prin care Profesorul sprijinea şi își 
punea încrederea în reușita tinerilor. Ştia cum să se apropie de om, de tineri în 
general, avea încă trează o curiozitate ingenuă și nestăvilită, pe care o insufla și 
celorlalți. Tinerii muzicologi vor putea găsi în această culegere de texte o sumedenie 
de sfaturi concrete, utile, încă valabile, pe care nu le vor putea găsi în nicio altă carte 
de specialitate: necesitatea ultra-specializării în cel puţin două domenii diferite, 
obligația morală de a fi cât se poate de exigent cu textele trimise la tipar, utilitatea 
verificării textelor date spre publicare și de alți muzicologi sau specialiști în tema 

analizată, indispensabila formare şi în alte centre universitare decât cele din 
România și multe altele. 

Calitatea sa umană transpare din toate evocările publicate, care amintesc 
„blândeţea”, „generozitatea”, „pasiunea”, „nobleţea”, şi care se reflectă nemijlocit în 
„arcuirea superbă a textului scris, care zâmbește” (Dora Cojocaru). Însă tocmai 
conştiinţa de sine, asumarea individualităţii proprii este subliniată de Francisc 
László ca esenţială unui muzicolog practician, cu toate tarele și atuurile sale. 
Asumarea propriei identități conduce la o inevitabilă transmitere persuasivă a 
mesajului, „ca de la om la om”: „atunci când scrieți muzicologie, să vă uitaţi direct 
în ochii cititorului dv., atât de deschis și intens, încât și el să poată vedea ce om se 
află în spatele ochilor dv.” Francisc László a fost un maghiar născut într-o minoritate 
a Transilvaniei plurietnice, a fost soţul violoncelistei și gambistei Ilse Lâszl6-Herbert, 
specialistă în muzică veche, a fost un instrumentist a cărui pasiune pentru muzică 
s-a manifestat şi în plan muzicologic, a fost profesor de muzică de cameră, dar și 
ghid spiritual pentru muzicologi, iar toate aceste roluri asumate s-au oglindit în 
preocupările sale jurnalistice și muzicologice, pedagogice și de mentorat, 
organizatorice și de concepție artistică a evenimentelor culturale — astfel se reflectă 
simbioza dintre viața sa trăită şi creaţia sa, care „musteşte” inevitabil de viu. 

Prin specializarea sa în istoriografia muzicală a Transilvaniei, Francisc 
László este cu îndreptăţire denumit un Homo Transylvanicus de către discipola lui, 
Ursula Philippi; dialogul dintre cele trei culturi principale (română, maghiară şi 
germană) a fost cu bună ştiinţă căutat şi promovat în spiritul conceptului de 
convivialitate, propus de Francisc László şi reiterat, aici, de Ladislau Csendes. 
Atitudinea dialogantă dintre culturile conlocuitoare premerge cu mult spiritul 
european, promovat în România abia în al treilea mileniu; aflăm din textul lui 
Helmut Loos, astăzi profesor de muzicologie la Universitatea din Leipzig, că, printre 
cunoscutele contribuţii la sprijinirea vieții muzicale din România, Francisc László a 
fost şi inițiatorul unei societăți care îşi propunea susținerea și promovarea dialogului 
cultural la nivel european: Arbeitsgemeinschaft fiir die Musikgeschichte in Mittel- 
und Osteuropa [Societatea de Colaborare pentru Istoria Muzicii în Europa Centrală 
şi de Est]. lată până la ce nivel poate fi pus în practică conceptul de convivialitate! 
Francisc László este, așadar, Homo europaeus în măsura în care este și Homo 
Transylvanicus; spiritul european a găsit în Transilvania României un teren prolific, 
care păstra de secole in nuce „întâlnirea fecundă a diversităţilor, a antagonismelor, 
a concurenţelor, a complementarităților” (Edgar Morin). 

Strâns legat de concepţia integratoare a culturii autohtone se observă și rolul 
său de mediator: „Lansa o idee, dar nu o acapara, ci găsea în jur oamenii care să o 
dezvolte, descoperea colegi cu care avea afinități şi îi impulsiona să creeze ceva, 
punându-le la dispoziție cunoştinţele lui profesionale şi umane” (Valentina 
Sandu-Dediu). Gratitudinea tuturor celor care s-au „adăpat” de la „izvorul limpede” 
al cunoaşterii pare să reprezinte, de fapt, conştientizarea acelei transformări 

ireversibile, a acelor „semințe sădite” ce au ajuns să dea roade, sau -— folosind 
metafora celui căruia Francisc László i-a dedicat nu mai puţin de treisprezece 
volume — conştientizarea „trecerii punţii lui Bartok”. 

